Author: administrator
Last saved by: Mracka
Company: Abyss

Predkladacia správa

	Jednou z priorít slovenskej vlády je zabezpečovanie rozvoja celej krajiny. Preto stimuluje lokalizáciu nových investícií do regiónov s vysokou mierou nezamestnanosti a prispieva tým k zvyšovaniu hospodárskeho rozvoja a životnej úrovne v týchto regiónoch.

	Vláda SR na stimulovanie investorov do regiónov s vysokou mierou nezamestnanosti využíva rôzne priame a nepriame nástroje, ktoré vo všeobecnosti spĺňajú definičné znaky štátnej pomoci.

	Pri posudzovaní zlučiteľnosti požadovanej investičnej pomoci investičného zámeru so spoločným trhom, pri hodnotení výšky a intenzity požadovanej investičnej pomoci, Ministerstvo hospodárstva SR postupovalo v súlade so zákonom č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov, ako aj platnými právnymi predpismi Slovenskej republiky, ako aj Európskej únie, ktoré sa vzťahujú na poskytovanie regionálnej pomoci.

	Spoločnosť SKILAB, s. r. o., so sídlom Radlinského 17A, 052 01 Spišská Nová Ves, Slovenská republika, podala 4. novembra 2009 investičný zámer (doplnený 4. mája 2010) a následne 24. mája 2010 žiadosť o poskytnutie investičnej pomoci na Ministerstvo hospodárstva SR.

	Investičný zámer „Rozšírenie strediska cestovného ruchu firmy SKILAB, s. r. o.“, v meste Spišská Nová Ves – mestská časť Novoveská Huta, okres Spišská Nová Ves obsahuje požadovanú konkrétnu formu investičnej pomoci.

	Výška oprávnených investičných nákladov uvedeného investičného zámeru predstavuje hodnotu 5 011 000 Eur a v súvislosti s jeho realizáciou sa vytvorí 45 nových pracovných miest.

	Spoločnosť SKILAB, s. r. o., požiadala o investičnú pomoc vo forme:

•	dotácie na obstaranie dlhodobého hmotného majetku vo výške 2 249 939 Eur.

Charakteristika investičného zámeru 
Celková výška investície v Eur | 5 011 000
Celková výška oprávnených nákladov v Eur | 5 011 000
Počet nových pracovných miest | 45
Celková investičná pomoc v Eur | 2 249 939

Forma a výška požadovanej investičnej pomoci: 
•	dotácia na obstaranie dlhodobého hmotného majetku vo výške 2 249 939 Eur.

Maximálna intenzita pomoci pre región východné Slovensko | 50 %
Intenzita investičnej pomoci | 43,83  % *
Výška štátnej pomoci na jedno pracovné miesto v Eur | 50 000
Plánovaná priemerná hrubá mesačná mzda v Eur | 750
Miera evidovanej nezamestnanosti v okrese Spišská Nová Ves k 31.12.2008 (k 31. 12. 2009) | 10,83 % (14,61 %)
*	prepočet diskontovanej hodnoty
	Predkladaný investičný zámer, po posúdení a analýze, má predpoklad splniť podmienky na poskytnutie regionálnej investičnej pomoci a požadovaná investičná pomoc je zlučiteľná so spoločným trhom.

	Predkladaný materiál má priamy dopad na verejné financie a štátny rozpočet, ktorý je uvedený v doložke vplyvov.